IN NOMINE SANCTĘ ET INDIVIDUĘ TRINITATIS, ROTBERTUS* GRATIA EJUSDEM Dei nostri Inferioris Burgundię dux. Si competentibus servorum Dei petitionibus nostra principalis annuit clementia, non tantummodo prędecessorum nostrorum liberalia imitamur facta, verum etiam indeficientia vitę ęternę nobis lucramur pręmia. Quapropter tam pręsentibus quam futuris notum volo esse quia monachi Divionensis monasterii nostram adeuntes mansuetudinem rogaverunt obnixe concedi sibi unam venalem tabernam, secundum antiquam ipsius loci consuetudinem, de cujus lucri adquisitione possent quoquomodo suam sustentare paupertatem. Quorum deprecationem, ut multorum testimonio justam per omnia esse didici, et hoc ipsum sancto BENIGNO [263] a patre meo rege Rotberto* et ab antecessoribus ejus Francorum regibus concessum comperi et ego concessi, tale scilicet super hoc statuens decretum, ut idem monachi quandocumque voluerint et quot vasa eis placuerit in quacumque taberna claustri sui vendant vinum, proprium videlicet, non alienum, aut ego vendam, aut non vendam vinum meum. Si autem ipsi a venditione cessaverint et ante triduum compererint banni mei edictum, oboediant banno meo per tres anni terminos quindecim dierum spatio, quattuor scilicet septimanas pro Ducatu et quindecim dies pro Divionensi comitatu, quod tunc tenebam in mea manu. Si autem, vendentibus eis proprium vinum, banni mei exierit edictum, quamvis alii homines a venditione vini cessent, [ipsi] tamen propter hoc interdictum vendere non cessabunt. Hujusmodi ergo concessionis testamentum sancto BENIGNO precepi fieri, in castro Divionensi et in domo mea propria, stipatus multitudine populi militaris pariter et plebeii, adstantibus quoque monachis ipsius coenobii, statuens per hoc et confirmans ut nullus deinceps successorum meorum, neque dux, neque comes, neque episcopus, neque prepositus, hanc largitionem a me factam tollere presumat. Si vero aliquis contra hoc statutum quicquam fraudis machinare voluerit, non valeat evindicare quod inique conatus fuerit, sed insuper ęterna maledictione damnatus, camerę nostrę talentum auri persolvat et sancto BENIGNO centum librarum solutione satisfaciat. Ut vero ista auctorizabilis largitio mea firma et stabilis maneat per succedentia sibi tempora, cartam hujus decreti propria manu firmavi et corroboravi, et laudandam et confirmandam manibus omnium adstantium tradidi. S’ Rotberti ducis auctoris hujus largitionis. S’ |  |. S’ |  |. S’ Vuidonis*. S’ Vualterii* vicecomitis, filii ejus. S’ Frotmundi Jusseiensis. S’ Balduini*. S’ Odonis* prepositi. S’ Vuarini. S’ Vuarnerii* canonicorum prepositi. S. Cuschilini. Fuerunt autem et monachi ibidem, sic nominati: Aduinus, Albericus, Gibuinus, Teodericus, Ainardus; servi vero sancti Benigni Arembertus, Oddo* major, Durannus, Girardus, item Girardus, Humbertus Cocquus, Arnaldus filius ejus, Hugo. Actum publice castro Divione, XVII kal. FEBR., dominica die, festivitate sancti Marcelli papę, anno M.L.IIII dominicę incarnationis, regnante HEINRICO* Francorum rege, predicti ducis fratre.